Informatīvais ziņojums par Satiksmes ministrijas sagatavoto nacionālo pozīciju Nr.1 „Par Zaļo grāmatu „Integrēts paku piegādes tirgus e-tirdzniecības izaugsmei ES””

Satiksmes ministrija ir sagatavojusi nacionālās pozīcijas projektu Nr.1 „Par Zaļo grāmatu „Par Zaļo grāmatu „Integrēts paku piegādes tirgus e-tirdzniecības izaugsmei ES””.

Pozīcijas projekts skar vairāku valsts pārvaldes iestāžu kompetenci, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Tieslietu ministriju, Ārlietu ministriju, Finanšu ministriju, Vides aizsardzības un reģionālās attīstības ministrija, Ekonomikas ministriju un Sabiedrisko pakalpojumu regulēšanas komisiju.

 2012. gada 29. novembrī Eiropas Komisija pieņēma Zaļo grāmatu par integrētu pasta paku piegādes tirgu e-tirdzniecības izaugsmei ES, lai uzsāktu sabiedrisko apspriešanu, kurā īpaša uzmanība pievērsta pārrobežu paku piegādes jautājumiem un e-tirdzniecības vajadzībām. Šī apspriešana ir daļa no Eiropas Komisijas pastāvīgā darba e-tirdzniecības attīstības jomā. Ir plaši atzīts, ka e-tirdzniecība ir būtisks ES ekonomiskās izaugsmes un nodarbinātības līmeņa pieauguma virzītājspēks. Šā gada janvāra Eiropas Komisijas paziņojumā par e-tirdzniecību un tiešsaistes pakalpojumiem paku piegāde ir minēta kā viena no piecām prioritātēm e-tirdzniecības pieauguma veicināšanai līdz 2015. gadam.

 Šajā zaļajā grāmatā tiek aplūkota e-tirdzniecības un piegādes tirgu attīstība Eiropā, tiek pētīts, kas ir nepieciešams vienota piegādes tirgus izveidei, tiek analizētas dažādu dalībnieku galvenās problēmas un tiek uzsvērtas iespējas uzlabot piegādes procesu iedzīvotāju un uzņēmumu, īpaši mazo vidējo uzņēmumu, interesēs un uzdoti jautājumi saistībā ar identificētām problēmām.

 Pamatojoties uz informāciju, kas iegūta apspriešanās procesā, Komisija apzinās risinājumus, kas palīdzēs izveidot netraucētu paku piegādes procesu ES, lai atbalstītu e-tirdzniecības izaugsmi, un nodrošinās, lai e-tirdzniecības priekšrocības būtu pieejamas visiem iedzīvotājiem un mazo vidējo uzņēmumu visos Eiropas reģionos, izmantojot ilgtspējīgu un labi funkcionējošu piegādes sistēmu. Turpinot ar šo zaļo grāmatu sākto darbu un balstoties uz saņemtajām atbildēm, Eiropas Komisija 2013. gada pavasarī noteiks veicamo darbību kopumu, lai pabeigtu paku piegādes vienotā tirgus izveidi.

 Latvija kopumā uzskata, ka Zaļajā grāmatā identificēto problēmu risinājumam nav jānosaka kāds jauns atsevišķs regulējums tikai attiecībā uz paku piegādēm, it īpaši uz cenu un piegādes termiņu regulēšanu, jo paku piegādes nodrošina dažādu nozaru dalībnieki (autopārvadātāji, pasta komersanti, kurjeri), paku piegādes cenas balstās uz šo pakalpojumu izmaksām un nav saistītas ar tiešsaistē iegādātās preces cenām. ES valstīs nav vienotas pieejas attiecībā uz kurjerpakalpojumu atzīšanu par pasta pakalpojumiem. Attiecīgi šādi pakalpojumi tiek sniegti atbilstoši noteikto jomu regulējošo normatīvo aktu prasībām.

Lai risinātu problēmas, būtu jānosaka kopējās prasības, kas jāievēro visiem tirgus dalībniekiem, kas iesaistīti preču iegādē tiešsaistē līdz piegādei pircējam. Prasībām jābūt sabalansētām un nediskriminējošām. Nevar noteikt stingru regulējumu vienas nozares pakalpojumu sniegšanai (piemērām prasīt nodrošināt paaugstinātās kvalitātes paku piegādes pakalpojumu, vienlaicīgi prasot samazināt piegādes cenu), lai citas nozares uzņēmēji (e-tirgotāji) gūtu pēc iespējas lielāku peļņu.

Iesniedzējs: Satiksmes ministrs A. Ronis

Vizē: valsts sekretārs A.Matīss

07.02.2013. 09:55

489 vārdi

Elīna Šimiņa-Neverovska 67028254

elina.simina@sam.gov.lv